Teateid elust Politseinik sai Tinderis tehtud vallatuse eest manitseda Üks Eesti politseinik soovis endale tutvumisrakenduse Tinder kaudu kohtingukaaslast leida. Eesti Ekspress Jaga

472

Kuula OTSIS KAASLAST: Politseiniku ebatavaline sõnum köitis paljude pilku.

Teistest 20. eluaastates meestest eristumiseks plaanis ta esile tõusta huumorimeelega. Korrakaitsja laadis äppi üles pildi, millel poseeris ametivormis ja sinivalge tööauto taustal. Foto allkirjaks kirjutas ta inglise keeles: „Kas oled kunagi öelnud: „Fuck the police“? Nüüd on su võimalus!“

Selle ingliskeelse väljendiga väljendatakse tavaliselt vastumeelsust politsei liigse jõukasutamise vastu, kuid Tinderis partnerit otsinud politseinikul olid seda kirjutades sirgjoonelisemad ja vallatumad kavatsused.

Pilt jõudis politseiniku otseste ülemusteni, kelle meelest polnud sõnamäng sugugi naljakas. Nad pidasid mehega maha tõsise vestluse, kus selgitasid, et Eesti politseid ei tohi esitleda säärases kontekstis. Mees tunnistas viga, eemaldas Tinderist pildi ja jätkas tööd, noomitust ega muid sanktsioone ei järgnenud.

Ekspress ei tea, kas mees leidis Tinderis kellegi, kes oleks tahtnud politseinikku.